Informácia o priebehu a výsledkoch oficiálnej návštevy predsedu vlády Slovenskej repu-bliky Roberta Fica vo Vietnamskej socialistickej republike v dňoch 25.-29. októbra 2008

Oficiálna návšteva predsedu vlády SR Roberta Fica vo Vietnamskej socialistickej republike (VSR) sa uskutočnila v dňoch 25.-29. októbra 2008. Predsedu vlády sprevádzal minister zahraničných vecí SR Ján Kubiš, minister hospodárstva SR Ľubomír Jahnátek a poslanec Národnej rady SR Pavol Pavlis. Súčasťou vládnej delegácie boli aj predstavitelia podnikateľskej komunity.
V priebehu návštevy predseda vlády R. Fico rokoval dňa 27. októbra 2008 s predsedom vlády Vietnamu Nguyen Tan Dungom, bol prijatý predsedom Národného zhromaždenia VSR Nguyen Phu Trongom a generálnym tajomníkom ÚV KSV Nong Duc Manhom. V rámci programu v Hanoji sa R. Fico zúčastnil stretnutia predstaviteľov slovenskej a vietnamskej podnikateľskej komunity, ako aj stretnutia s vietnamskými občanmi, ktorí v minulosti pracovali alebo študovali na Slovensku. Počas oficiálneho programu predseda vlády R. Fico rokoval aj s predstaviteľmi provincie Quang Ninh. 
Dňa 28. októbra 2008 predseda vlády SR R. Fico slávnostne otvoril Veľvyslanectvo Slovenskej republiky v Hanoji. Vietnamská strana potvrdila zámer otvoriť zastupiteľský úrad na úrovni veľvyslanectva v Bratislave v roku 2009. 
Oficiálna návšteva bola úspešne využitá na podporu prioritných záujmov SR voči Vietnamu, ďalší rozvoj slovensko-vietnamských vzťahov a spolupráce, predovšetkým v hospodárskej oblasti, vrátane konkrétnych podnikateľských projektov, na výmenu názorov na spoluprácu medzi EÚ a Vietnamom a na aktuálne medzinárodné otázky.  

Politická oblasť
	Predseda vlády SR Robert Fico ocenil, že slovensko-vietnamské vzťahy sú tradične priateľské a korektné, nezaťažené žiadnymi otvorenými otázkami. Obe krajiny sa môžu sústrediť na obchodno-ekonomickú dimenziu spolupráce. Možnosti, ktoré im ponúka spolupráca z minulosti, väzby na vietnamskú komunitu s pozitívnym vzťahom k Slovensku, ako aj dobré politické vzťahy nie sú dosiaľ plne využité. Predseda vlády SR ocenil spoluprácu s Vietnamom v medzinárodných organizáciách. SR ako členská krajina EÚ víta pokračujúcu diskusiu o dohode o partnerstve a spolupráci medzi EÚ a Vietnamom. SR je v rámci EÚ pripravená konštruktívne pôsobiť tak, aby bola dosiahnutá vyváženosť politických a hospodárskych komponentov zmluvy. SR bude pokračovať v spolupráci s Vietnamom aj vo formáte EÚ – ASEAN a v rámci procesu ASEM. Výsledky ostatného summitu ASEM7 v Pekingu považujeme za ďalšie potvrdenie významu európsko-ázijskej spolupráce.  

	Predseda vlády SR Robert Fico pozval predsedu vlády Vietnamu Nguyen Tang Dunga na návštevu SR a potvrdil pozvanie pre prezidenta Vietnamu. 

	Vietnamskí predstavitelia informovali o aktuálnej politickej a ekonomickej situácii vo Vietname. Krajina uskutočňuje reformy zamerané na prechod z plánovanej na trhovú ekonomiku. Vietnam zaznamenáva 7–8% medziročný rast HDP, ktorý je podmienkou pre sociálnu a politickú stabilitu, ako aj likvidáciu chudoby. Napriek prechodným problémom zo začiatku roka 2008 (inflácia okolo 20%), sa darí udržiavať medziročnú infláciu na nízkej úrovni. Vietnamská vláda v roku 2006 deklarovala zámer stať sa strednopríjmovou krajinou do roku 2010 (dnes je HDP na obyvateľa 1 000 USD) a vyspelou krajinou do roku 2020. V zahraničnej politike bude Vietnam pokračovať v otvorenosti, presadzovaní multikulturalizmu a diverzifikácii spolupráce v politickej aj obchodno-ekonomickej oblasti. Vietnam ponúka SR skúsenosti a pomoc pri aktivitách v rámci ASEM.
Vietnamskí predstavitelia poďakovali SR za podporu vo voľbách na miesto nestáleho člena BR OSN a WTO a vysoko ocenili úlohu SR v medzinárodných organizáciách  a multilaterálnej diplomacii. Vietnamská strana navrhla užšiu spoluprácu a koordináciu so SR v medzinárodných organizáciách, osobitne v rámci OSN a ASEM. 
	Vietnamská strana prejavila záujem o úzku spoluprácu aj v oblasti parlamentných výmen na najvyššej úrovni, aj na úrovni jednotlivých výborov Národnej rady SR a Národného zhromaždenia VSR. 
	
Hospodárska spolupráca
Obchodno-ekonomická dimenzia bilaterálnych vzťahov a jej rozvoj v blízkej budúcnosti bola nosnou témou rozhovorov predsedu vlády SR Roberta Fica na všetkých rokovaniach a prijatiach s predstaviteľmi Vietnamu. Slovenská strana podala výklad o hospodárskej situácii v SR, aj v súvislosti so svetovou finančnou krízou. Podpísaná dohoda o zamedzení dvojitého zdanenia bude prínosom pre rast hospodárskej spolupráce. Predseda vlády SR požiadal o podporu vietnamskej vlády konkrétnym projektom v oblasti energetiky (účasť  SES a.s. Tlmače, na projekte výstavby elektrárne Tra Vinh), farmaceutického priemyslu (dodávka hotových produktov spoločnosťou Imuna, a.s. Šarišské Michaľany). Obe strany súhlasili s rozvojom spolupráce aj v ďalších oblastiach obojstranného záujmu – v oblasti vojenskej techniky, automobilového, potravinárskeho, sklárskeho a chemického priemyslu, vývoze mobilných nemocníc a zdravotníckej techniky. Záujem je aj o spoluprácu v cestovnom ruchu.
Otázky sociálneho zabezpečenia v rámci vytvárania priaznivých podmienok pre občanov SR a Vietnamu pomôže riešiť protokol o porozumení a spolupráci medzi ministerstvami práce a sociálnych vecí. Predseda vlády SR informoval, že SR akceptuje zamestnávanie vietnamských občanov v oblastiach, kde máme nedostatok pracovnej sily, ale  za takých sociálnych a pracovných podmienok, aké sú na Slovensku štandardom, aby sociálny dumping neohrozoval pozíciu slovenských občanov na našom trhu práce. 
	Vietnamská strana vytvorí vhodné podmienky pre slovenské investície a víta konkrétne projekty vo Vietname. Vietnamský partner otvoril otázku štatútu trhovej ekonomiky a antidumpingových opatrení EÚ voči Vietnamu. Predseda vlády SR informoval, že SR sa pozitívne stavia k udeleniu štatútu trhovej ekonomiky za predpokladu, že budú splnené technické kritériá, ktoré sa k udeleniu uvedeného štatútu viažu. Antidumpingové opatrenia považuje SR za technickú záležitosť v rámci obchodných vzťahov, ktoré sú v kompetencii Európskej komisie.
Predseda vlády SR a najvyšší predstavitelia slovenských firiem, spoločností a bankových inštitúcií, ktorí sprevádzali oficiálnu delegáciu (Slovenská záručná a rozvojová banka, Eximbanka, Slovenské energetické strojárne Tlmače, Kerametal a EU CTM & iBAU) sa stretli s vietnamskými podnikateľmi. Za vietnamskú stranu sa pracovného obeda s podnikateľmi zúčastnil viceminister priemyslu a obchodu VSR Le Danh Vinh. 

Zmluvno-právna oblasť
Počas návštevy boli podpísané tri dokumenty. Minister hospodárstva SR Ľubomír Jahnátek podpísal s ministrom priemyslu a obchodu VSR Vu Huy Hoangom Dohodu o zamedzení dvojitého zdanenia a predchádzaní daňovému úniku v daniach z príjmov medzi SR a VSR, ako aj Štatút slovensko-vietnamskej spoločnej komisie pre ekonomickú spoluprácu. Minister zahraničných vecí SR Ján Kubiš podpísal s ministerkou práce, vojnových invalidov a sociálnych vecí VSR Nguyen Thi Kim Nganovou Protokol o porozumení a spolupráci medzi Ministerstvom práce a sociálnych vecí a rodiny SR a Ministerstvom práce, vojnových invalidov a sociálnych vecí VSR. Predsedovia vlád SR a Vietnamu zároveň vyjadrili záujem o skoré uzatvorenie dohody o ochrane a podpore investícií. Vietnamská strana má so SR záujem rokovať o návrhu dohody v oblasti vedy a techniky.

Ostatné oblasti
Predseda vlády SR ponúkol možnosť otvorenia výučby slovenského jazyka na renomovanej vysokej škole v Hanoji alebo v Hočiminovom meste. Otvorenie lektorátu slovenského jazyka by otvorilo výraznejšie možnosti v oblasti školstva a vedy medzi SR a Vietnamom. Vietnamský partner návrh privítal, prisľúbil spoluprácu a vyjadril záujem o zvýšenie počtu vládnych štipendií SR.
Predseda vlády SR v rámci oficiálneho programu vo Vietname slávnostne odovzdal dňa 28. októbra 2008 generálny konzulský patent pánovi Ho Huyovi, generálnemu honorárnemu konzulovi Slovenskej republiky v Hočiminovom meste.

Vietnamská komunita
	Predseda vlády SR v rámci rokovaní s partnerom, počas prijatí s ústavnými činiteľmi a najmä na stretnutí so skupinou vietnamských občanov, ktorí študovali a pracovali na Slovensku, ocenil prínos vietnamskej komunity pre rast slovenského hospodárstva. V súčasnosti žije, pracuje a študuje v SR približne päť tisíc Vietnamcov, mnohí z nich sú občanmi SR. Predseda vlády zdôraznil, že vietnamská komunita v SR je potenciál, ktorý by mal byť využitý v prospech Slovenska. Mnohí bývalí vietnamskí študenti a pracovníci, ktorí u nás pôsobili, dnes doma podnikajú alebo zastávajú dôležité verejné posty a majú záujem pomôcť pri propagácii Slovenska vo Vietname i prenikaní slovenských podnikov na vietnamské trhy.  Stretnutie zorganizoval Zväz vietnamsko-slovenského priateľstva vo Vietname za účasti jeho predsedu Nho Duy Souga, ktorý zastával v minulosti post námestníka ministra dopravy VSR.

Záver
Oficiálna návšteva predsedu vlády SR vo Vietname  splnila základné ciele: posilnenie politického dialógu medzi najvyššími predstaviteľmi vlády, posúdenie súčasného stavu bilaterálnych vzťahov, prerokovanie otázok spoločného záujmu a spolupráce v medzinárodných organizáciách a načrtnutie perspektív ďalšieho rozvoja. Rokovania potvrdili veľmi dobrú úroveň slovensko-vietnamských vzťahov a záujem o zintenzívnenie konštruktívnej spolupráce. 
Oficiálnu návštevu predsedu vlády SR R. Fica vo Vietname ktorá bola najvýznamnejšou stykovou aktivitou medzi SR a VSR v ostatnom období, zhodnotili obidve strany pozitívne. 

Odporúčania

1. Usilovať o rozvoj všestranného politického dialógu medzi SR a Vietnamom na všetkých úrovniach v kontexte s potrebou budovania partnerských vzťahov medzi EÚ a Vietnamom.
	Z: MZV SR				T: priebežne

2. Sledovať možnosť realizácie pozvaní pre prezidenta a predsedu vlády Vietnamu na návštevu SR ešte v r. 2009. 
Z: MZV SR				T: priebežne v zmysle textu			

3. Pokračovať vo výraznej podpore hospodárskej spolupráce medzi SR a Vietnamom, vrátane priamych kontaktov na úrovni štátnej správy i podnikateľskej komunity, najmä v oblasti energetiky a farmaceutického priemyslu. 
Z: MH SR, MZV SR/ZÚ Hanoj	T: priebežne a sústavne
 
4. Zabezpečiť 1. zasadnutie slovensko-vietnamskej komisie pre hospodársku spoluprácu  a usporiadanie podnikateľského fóra v SR alebo vo Vietname 
Z: MH SR, MZV SR/ZÚ Hanoj  	T: do marca 2009

5. Pripraviť na podpis dohodu o podpore a ochrane investícií medzi SR a Vietnamom. 
	Z: MF SR, MZV SR			T: v zmysle textu

6. Podporovať rozvoj školskej a vedecko-technickej spolupráce a výmen, vrátane možnosti zriadenia katedry slovenského jazyka na niektorej vietnamskej univerzite a uzatvorenie dohody o spolupráci v oblasti vedy a techniky.. 
Z: MŠ SR, MZV SR/ZÚ Hanoj 	T: priebežne 

Informácia o účasti delegácie Slovenskej republiky vedenej  ministrom zahraničných vecí Slovenskej republiky Jánom Kubišom na 7. vrcholovej schôdzke „Stretnutie Ázia-Európa“ (ASEM7) v Pekingu, Čínska ľudová republika, v dňoch 24. – 25. októbra 2008

V dňoch 24. - 25. októbra 2008 sa v Pekingu konala 7. vrcholová schôdzka procesu „Stretnutie Ázia-Európa“ (Asia-Europe Meeting; summit ASEM7) pod mottom „Vízia a kroky k úspešnému riešeniu“. Stretnutiu predsedal predseda vlády Čínskej ľudovej republiky Wen Jiabao. 
Delegáciu Slovenskej republiky viedol z poverenia predsedu vlády SR minister zahraničných vecí Ján Kubiš, ktorý sa vo svojom vystúpení zameral na princípy, z ktorých je nevyhnutné vychádzať pri hľadaní krátkodobých i strednodobých odpovedí a riešení globálnej finančnej krízy a s ňou súvisiacej hospodárskej recesie.

		Členskými krajinami (ČK) procesu ASEM sú v súčasnosti krajiny EÚ a EK, na ázijskej strane krajiny Združenia krajín juhovýchodnej Ázie (Association of South East Asian Nations – ASEAN: Brunej, Filipíny, Indonézia, Kambodža, Laos, Malajzia, Mjanmarsko/Barma, Singapur, Thajsko a Vietnam), ďalej Čína, Japonsko, Kórejská republika, India, Pakistan, Mongolsko a sekretariát ASEAN. Summity ASEM na úrovni hláv štátov a predsedov vlád sa uskutočňujú striedavo v Ázii a Európe v dvojročných intervaloch od r. 1996, kedy sa v Bangkoku konal prvý summit. V súčasnosti v 43 krajinách procesu  ASEM žije 58% svetovej populácie, produkujú zhruba 50% svetového HDP a majú 60% podiel na svetovom zahraničnom obchode. 
		V rámci diskusií hláv štátov a predsedov vlád 27 ČK EÚ, 16 krajín Ázie, EK a sekretariátu ASEAN bol potvrdený strategický význam procesu ASEM, vyjadrený záujem pokračovať v ďalšom posilňovaní dialógu a spolupráce medzi Áziou a Európou na báze partnerstva, vzájomného rešpektu a výhodnosti s cieľom podporovať rozvoj na oboch kontinentoch a prispievať k mieru, stabilite a rozvoju vo svete.
		V súvislosti so 60. výročím prijatia Všeobecnej deklarácie o ľudských právach bola na summite zdôraznená podpora udržateľnému rozvoju a ochrane univerzálnych ľudských práv.
		
		Do programu podujatia bola aktuálne zaradená téma „Medzinárodná ekonomika a finančná situácia“, v rámci ktorej bola diskutovaná medzinárodná finančná kríza. Diskutujúci konštatovali globálny charakter krízy, ktorej možno čeliť iba prijatím adekvátnych globálnych opatrení a spoločným koordinovaným úsilím svetového spoločenstva, vrátane krajín Európy a Ázie. Podporili prijatie konkrétnych krokov riešenia svetovej finančnej a hospodárskej krízy na nadchádzajúcom summite G20, ktorý sa uskutoční 15. 11. 2008 vo Washingtone. Zdôraznili význam aktívneho postupu medzinárodných finančných inštitúcií pri nastoľovaní nového svetového finančného poriadku (najmä úlohu Medzinárodného menového fondu) a potrebu posilňovania kontrolných a riadiacich mechanizmov. Varovali pred prílišnými ochranárskymi praktikami, ktoré by mohli viesť k obmedzeniu medzinárodného obchodu a investícií, spomaleniu hospodárskeho rastu a ďalšiemu prehĺbeniu finančnej a ekonomickej krízy, ktorá nesmie viesť k opomínaniu ďalších dôležitých tém ako potravinová bezpečnosť, prevencia a riešenie dôsledkov humanitárnych katastrôf, trvalo udržateľný rozvoj, miléniové rozvojové ciele, energetická bezpečnosť, zmena klímy, sociálna kohézia a dialóg medzi civilizáciami, ktoré boli na programe ďalších zasadnutí summitu.
		Väčšina európskych i ázijských predstaviteľov podporila spoločný koordinovaný postup. Zo strany EÚ zazneli výzvy ázijským partnerom, najmä ČĽR, aby z pozície krajiny s najväčšími finančnými rezervami na svete prevzala zodpovednejšiu úlohu (podpora svetového hospodárskeho rastu udržaním rastu čínskej ekonomiky, ale aj zvýšením domácej spotreby, zodpovedajúcimi opatreniami v kurzovej a rozpočtovej oblasti). Ázijskí partneri popri prezentácii podpory spoločného postupu boli v deklarovaní ďalších záväzkov zdržanliví. Poukazovali na skutočnosť, že súčasné turbulencie iniciovala hypotekárna kríza v USA a následná finančná kríza vo vyspelých krajinách, ktoré by mali predovšetkým niesť zodpovednosť a neprenášať dôsledky na chudobné krajiny. Potvrdili záujem na udržaní tempa hospodárskeho rastu, ako hlavného príspevku ázijských krajín k zastaveniu finančnej krízy, obnoveniu stability na finančných trhoch a podpore svetovej ekonomiky. Menej rozvinuté krajiny Ázie akcentovali potrebu sociálnej solidarity, rozvojovej pomoci a úzkej hospodárskej spolupráce práve s ohľadom na súčasný ekonomický vývoj vo svete.
		Pre zvyšovanie vzájomného porozumenia bola prínosom diskusia o mieste a význame náboženstva v súkromnom a verejnom živote v moslimských a sekulárnych demokratických krajinách.
		
		Z regionálnych otázok boli témami diskusie Afganistan, vývoj v Barme/Mjanmarsku, situácia na Kórejskom polostrove, Irán a jeho jadrový program. K najživšej výmene názorov došlo pri hodnotení stavu a perspektív vývoja v Barme/Mjanmarsku, ktorej vojenské vedenie bolo zo strany viacerých európskych predstaviteľov kritizované za pokračujúce represálie proti demokratickej opozícii a obštrukcie v súvislosti s poskytovaním humanitárnej pomoci obetiam cyklónu Nargis v máji 2008.

		Možno konštatovať, že spolupráca medzi členskými krajinami ASEM sa kontinuálne posilňuje s dôrazom na spoločný postup pri riešení problémov a výziev, ktorým čelí medzinárodné spoločenstvo.

Závery rokovaní summitu ASEM 7 boli zachytené v troch dokumentoch – Predsedníckom vyhlásení, Pekingskej deklarácii o trvalo udržateľnom rozvoji a vo Vyhlásení k medzinárodnej finančnej situácii, ktorá je reakciou na aktuálne finančné a ekonomické turbulencie vo svete a je politickým signálom o odhodlaní účastníkov stretnutia v Pekingu aktívne a koordinovane postupovať pri ich riešení. V predsedníckom vyhlásení, ktoré zohľadnilo názory a postoje účastníkov summitu, boli pozitívne zhodnotené výsledky doterajšej európsko-ázijskej interakcie a potvrdené záväzky k posilňovaniu spolupráce pri riešení globálnych otázok. Vyhlásenie odzrkadľuje mieru konsenzu zúčastnených krajín vo vzťahu k jednotlivým prerokovávaným témam a otázkam. 

Summit ASEM7 uložil ministrom zahraničných vecí posúdiť záujem o členstvo v procese ASEM zo strany Austrálie a Ruskej federácie a prijať príslušné rozhodnutie na stretnutí ministrov zahraničných vecí krajín ASEM v máji 2009 v Hanoji.  
8. summit procesu „Stretnutie Ázia-Európa“ sa uskutoční v roku 2010 v Belgicku, ktoré bude vtedy predsedníckou krajinou EÚ.

Účasť ministra zahraničných vecí SR J. Kubiša na summite ASEM7 bola využitá i na bilaterálne stretnutia. 
S ministrom zahraničných vecí Indonézie H. Wirajudom diskutoval o ekonomickej situácii v oboch krajinách a predpokladanom vývoji vo väzbe na dôsledky svetovej finančnej krízy. Potvrdil záujem o uskutočnenie návštevy Indonézie začiatkom februára 2009 v súvislosti s plánovaným usporiadaním workshopu o úlohe OSN v rámci komplexných mierových operácií a post-konfliktného budovania mieru v regióne juhovýchodnej Ázie, vrátane reformy bezpečnostného sektora, ktorý spolu organizujú Slovensko a Indonézia.
Aj v rámci rokovania s ministrom vonkajších vzťahov a zahraničného obchodu Mongolska S. Batboldom bola konštatovaná potreba koordinovaného postupu pri riešení dôsledkov svetovej finančnej krízy. Mongolský partner ocenil slovenské rozvojové projekty v Mongolsku. Vzhľadom na tradičné väzby z minulosti bol potvrdený záujem o rozvoj obojstranne prospešnej spolupráce, pre ktorú sú perspektívne možnosti v oblasti geologického prieskumu, ťažobnom, kožiarskom, obuvníckom a stavebnom priemysle. 
Počas rokovania J. Kubiša s ministrom zahraničných vecí Kórejskej republiky Yu Mjung-hwanom sa obe strany vyslovili za ďalší rozvoj politického dialógu a všestrannej spolupráce. Kórejská strana potvrdila  záujem o uskutočnenie návštevy ministra Kubiša v Kórejskej republike v 1. polroku 2009. Partneri sa venovali problematike podmienok pôsobenia kórejských podnikateľov v SR a otázke zachovania konkurenčnej schopnosti ich produkcie. Obe krajiny majú záujem o projekt železničného prepojenia Kórejského polostrova cez ruskú Transsibírsku magistrálu ďalej do Európy, ktorý by mohol byť aj impulzom pre ďalší rozvoj investičných zámerov kórejských firiem v SR. 

Záver
Konsolidáciu procesu ASEM ako rámca spolupráce medzi Európou a Áziou potvrdila historicky najvyššia úroveň zastúpení jednotlivých krajín. Na ázijskej strane sa na tejto úrovni zúčastnili všetky delegácie okrem Barmy/Mjanmarska, ktorá bola zastúpená na úrovni ministra zahraničných vecí.  
  
		Summit ASEM7 potvrdil význam procesu ASEM pre prehlbovanie európsko-ázijského dialógu. Tento proces bude aj v budúcnosti patriť k nosným mechanizmom na podporu spolupráce a partnerstva medzi Európou a Áziou. Nasledujúci summit ASEM8 sa uskutoční    v r. 2010 v Belgicku.

Odporúčania

1. Ministerstvo zahraničných vecí SR ako koordinátor pôsobenia SR v rámci procesu ASEM zabezpečí prípravu účasti delegácie SR na nasledujúcom summite ASEM8 v roku 2010 v Belgicku.

2. Ministerstvo zahraničných vecí SR zabezpečí prípravu účasti delegácie SR na 9. stretnutí ministrov zahraničných vecí ASEM v máji 2009 v Hanoji, Vietnam. 

3. Zabezpečiť účasť delegácie SR na 9. stretnutí ministrov financií ASEM v r. 2010 v Španielsku; pôsobnosť Ministerstva financií SR.

4. Zabezpečiť účasť delegácie SR na 8. stretnutí ministrov hospodárstva ASEM (miesto a čas konania nie sú zatiaľ určené); pôsobnosť Ministerstva hospodárstva SR.
 
5. Zabezpečiť účasť delegácie SR na 1. stretnutí ministrov ASEM k energetickej bezpečnosti v marci 2009 v Bruseli; pôsobnosť Ministerstva hospodárstva SR.

6. Zabezpečiť účasť delegácie SR na 2. stretnutí ministrov ASEM k podpore malých a stredných podnikov v r. 2009 v Európe; pôsobnosť Ministerstva hospodárstva SR.

7. Zabezpečiť účasť delegácie SR na stretnutiach ministrov vnútra ASEM k neregulovanej migrácii a rizikám spojeným s ochranou hraníc v II. štvrťroku 2009 v Rumunsku; pôsobnosť Ministerstva vnútra SR.

8. Zabezpečiť účasť delegácie SR na 1. stretnutí ministrov dopravy ASEM v októbri 2009 vo Vilniuse, Litva; pôsobnosť Ministerstva dopravy, pôšt a telekomunikácií SR. 

9. Zabezpečiť účasť delegácie SR na 2. stretnutí ministrov školstva ASEM v r. 2009 v Hanoji, Vietnam; pôsobnosť Ministerstva školstva SR. 

10. Zabezpečiť účasť delegácie SR na 4. stretnutí ministrov kultúry ASEM v r. 2010 v Poľsku; pôsobnosť Ministerstva kultúry SR. 

11. Zabezpečiť príspevok SR  na činnosť vládnej Ázijsko-európskej nadácie (ASEF; jediná inštitúcia, ktorá pôsobí v rámci procesu ASEM) vo výške primeranej postaveniu SR v medzinárodných vzťahoch;  Ministerstvo zahraničných vecí SR v  spolupráci s Ministerstvom financií SR